
A HEGYI-KARABAHI KONFLIKTUS ÉS XXI. SZÁZADI VETÜLETE

A dolgozat két dél-kaukázusi ország, Azerbajdzsán és Örményország között feszülő konfliktust elemzi. Az ellentétek ugyan a régmúltban gyökereznek, de hatásuk, miként azt az elmúlt hónapok eseményei is alátámasztják, napjainkban is érezhető. A 2012 szeptemberében nagy vihart kavart Safarov-botrány révén Magyarország bizonyos mértékig érintetté vált ebben a konfliktusban, s a világsajtó az azeri kiadatás ügyétől lett hangos.
Az Örményország és Azerbajdzsán közötti vita forrása a Hegyi-Karabah hegyvidéki terület ellenőrzéséért folyó folyamatos rivalizálás, mely immár több mint egy évszázados múltra tekint vissza, s 1988-tól napjainkig legkevesebb húszezer áldozatot követelt, míg a menekültek száma eléri a másfél milliót. A hegyi-karabahi konfliktus végleges megoldására irányuló törekvések mindezidáig sikertelennek bizonyultak.
A téma aktualitását bizonyítja egyrészt magának a konfliktusnak a megoldatlansága, másrészt pedig a nagyhatalmak részéről a térség iránt megmutatkozó növekvő figyelem.
A dolgozat elemzi a hegyi-karabahi háborút, bemutatja az örmény-azeri konfliktus közvetlen hátterét, s áttekintést ad a Safarov-botrányról. A tanulmány megírásához a szerző sorra vette a legfontosabb külföldi forrásokat és tudományos szakirodalmat, átfogó kutatómunkája során pedig lehetősége nyílt a szembeálló felek álláspontjának megismerésére. A hegyi-karabahi konfliktus nemzetközi jelentőségének ellenére alig szerepel a hazai politikatörténeti kutatásokban és közbeszédben, így a dolgozat a téma fontosságára is fel kívánja hívni a figyelmet.

